钦定古今图书集成/理学汇编/文学典/第187卷
## 钦定古今图书集成/理学汇编/文学典/第187卷

| 钦定古今图书集成 理学汇编 第一百八十七卷 |

| |

钦定古今图书集成理学汇编文学典

第一百八十七卷目录

骚赋部纪事三

文学典第一百八十七卷

《石林燕语》：国朝取士，犹用唐故事，礼部放榜。柳开少
学古文，有盛名，而不工为词赋，累举不第。开宝六年，
李文正昉知举，被黜下第，徐士廉击鼓自列，诏卢多
逊即讲武殿覆试，于是再取宋准而下二十六人，自
是遂为故事，再试自此始。然时开复不预，多逊为言：
“开英雄之士，不工篆刻，故考较不及。”太祖即召开，大
悦，遂特赐及第。

《青箱杂记》：五代之际，天下剖裂，太祖启运，虽则下西
川，平岭表，收江南，而吴越荆闽纳籍归觐，然犹有河
东未殄。其后太宗再驾，乃始克之，海内自此一统。故
因御试进士，乃以“六合为家”为赋题。时进士王世则
遽进赋曰：“构尽乾坤，作我之龙楼凤阁；开穷日月，为
君之玉户金关。”帝览之大悦，遂擢为第一人。

是年，李巽亦以《六合为家赋》登第。赋云：“辟八荒而为
庭衢，并包有截；用四裔而作藩屏，善闭无关。”此亦善
矣，然不若世则之雄壮。巽字仲权，邵武人。以《蜃楼》《土
鼓》《周处》《斩蛟》三赋驰名，累举不第，为乡人所侮曰：“李
秀才应举，空去空回，知席帽甚时得离身？”巽亦不较，
至是乃遗乡人诗曰：“当年踪迹困泥尘，不意乘时亦
化鳞。为报乡闾亲戚道，如今席帽已离身。”盖国初犹
袭唐风，士子皆曳袍重戴，出则以席帽自随。巽后仕
至度支郎中、两浙转运使，卒与王禹偁相友善。今《小
畜集》有《送李仲权赴官序》，即巽也。

《归田录》：太宗时亲试进士，每以先进卷子者赐第一
人及第。孙何与李庶几同在科场，皆有时名。庶几文
思敏速，何尤苦思迟。会言事者上言：“举子轻薄为文，
不求义理，惟以敏速相夸。”因言“庶几与举子于饼肆
中作赋，以一饼熟成一韵者为胜。”太宗闻之大怒。是
岁殿试，庶几最先进卷子，遽叱出之，由是何为第一。
《燕翼贻谋录》：“国初进士词赋押韵，不拘平仄次序。太
平兴国三年九月，始诏进士律赋平仄次第用韵，而
考官所出官韵，必用四平四仄。词赋自此整齐，读之
铿锵可听矣。”

《湘山野录》：乖崖公太平兴国三年科场试《不阵成功
赋》，盖太宗明年将有河东之幸，公赋有“包戈卧鼓，岂
烦师旅之威；雷动风行，举顺乾坤之德。”自谓擅场，欲
夺大魁，夫何？有司以对偶显失，因黜之。

宋郑公庠省试《良玉不琢赋》，号为擅场。时太宗命胥
内翰偃考之，酷爱，必谓非二宋不能作之，奈何重叠
押韵，一韵有“瑰奇擅名”及“而无刻画之名”之句，深惜
之，密与自改“擅名”为“擅声。”后埒之于第一，逮发试卷，
果郑公也。

《归田录》：真宗好文，虽以文辞取士，然必视其器识。每
御崇政赐进士及第，必召其高第三四人并列于庭，
更察其形神磊落者，始赐第一人及第。或取其所试
文辞有理趣者，徐奭《铸鼎象物赋》云：“足惟下正，讵闻
公𫗧之欹倾；铉乃上居，实取王臣之威重。”遂以为第
一。蔡齐《置器赋》云：“安天下于覆盂，其功可大。”遂以为
第一人。

咸平五年，南省试进士，有《教无类赋》，王沂公为第一，
赋盛行于世，其警句有云：“神龙异禀，犹嗜欲之可求；
纤草何知，尚薰莸而相假。”时有轻薄子拟作四句云：
“相国寺前，熊翻筋斗；望春门外，驴舞柘枝。”议者以谓
言虽鄙俚，亦著题也。

《石林燕语》：寇莱公初入相，王沂公时登第，后为济州
通判，满岁当召试馆职，莱公犹未识之，以问杨文公
曰：“王君何如人？”文公曰：“与之亦无素，但见其两赋，志
业实宏远。”因为莱公诵之，不遗一字。莱公大惊曰：“有
此人乎！”即召之。故事，馆职皆试于学士院或舍人院，
是岁沂公特试于中书。

《青箱杂记》：夏文庄公竦，幼负才藻，超迈不群，时年十
二，有试公以放宫人赋者，公援笔立成，文不加点，其
略曰：“降凤诏于丹陛，出蛾眉于六宫。夜雨未回，俨鬓
云于帘户，秋风渐晓，失钗燕于房栊。”又曰：“莫不喜极
如梦，心摇若惊，踟蹰而玉趾无力，眄睐而横波渐倾。
鸾鉴重开，已有归鸿之势；凤笙将罢，皆为别鹤之声。”
于时银箭初残，琼宫乍晓，星眸争别于天仗，莲脸竞
辞于诏庭。行分而掖路深沉，步缓而回廊缭绕。嫦娥
偷药，几年而不出蟾宫；辽鹤思家，一旦而却归华表。
《闻见前录》：李文定公道为学子时，从种放明逸先生学，将试京师，从明逸求当涂公卿荐书，明逸曰：“有知
滑州柳开仲涂者，奇才善士，当以书通君之姓名。”文
定携书见仲涂，以文卷为贽，与谒俱入。久之，仲涂出
曰：“读君之文，须沐浴乃敢见。”因留之门下。一日，仲涂
自出题，令文定与其诸子及门下客同赋。赋成，惊曰：
“君必魁天下，为宰相。”令门下客与诸子拜之曰：“异日
无忘也。”文定以状元及第，十年致位宰相。

岩下。放言“祥符中，西蜀有二举人同砚席，既得举，贫
干索旁郡乃能办。行已迫，岁始发，乡里惧，引保后。时
穷日夜以行，至剑门张恶子庙，号英显王，其灵响震
山川，过者必祷焉。”二子过庙已昏晚，大风雪，苦寒不
可夜行，遂祷于神，各占其得，且祈梦为信。草草就庙
庑下，席地而寝。入夜风雪转甚，忽见庙中灯烛如昼，
然后俎豆甚盛，人物纷然往来。俄传道自远而至，声
振西山，皆岳渎贵神也。既席，宾主劝酬如世人，二子
大惧，已无可奈何，潜起伏暗处观焉。酒行，一神曰：“帝
命吾侪作来岁《状元赋》，当议题。”一神曰：“以铸鼎象物
为题。”既而诸神皆一韵，且各删韵，删改商确又久之，
遂毕。朗然诵之曰：“当召作状元者，魂魄受之。”二子默
喜，私相语曰：“此正为吾二人发迨。”将晓，见神各起致
别，传呼出庙而去，视庙中寂然如故。二子素聪警，尽
记其赋，亟写于卷帙后，无一字忘，相与拜赐，鼓舞而
去。倍道以行，笑语欣然，惟恐富贵之逼身。至御试，二
子坐东西廊，御题果出《铸鼎象物赋》，韵脚尽合。东廊
者下笔思庙所书，懵然一字不能上口。间关过西廊
问之，西廊者望见东来者曰：“御题验矣。我乃不能记，
欲起问子，幸无隐也。”东廊者曰：“我正欲问子也。”于是
二子疑曰：“临利害之际乃见平生，但此神赐而独私
以自用，天其福尔邪？”各愤怒不得意，草草信笔而出。
唱名，二子皆被黜，状元乃徐奭，既见印卖赋，二子比
庙中所记者，无一字异也。二子叹息，始悟凡得失皆
有假手者，遂皆罢笔入山，不复事笔砚，恨不能记其
姓名云。

《梦溪笔谈》：晏元献公为童子时，张文节荐之于朝廷，
召至阙下，适值御试进士，便令公就试。公一见试题
曰：“臣十日前已作此赋，草尚在，乞别命题。”上极爱其
不隐。

《避暑录话》：晏元献为参知政事，仁宗亲政，与同列皆
罢知亳州。先有摘其为《章懿太后墓志》不言帝所生
以自结者，然亦不免俱去。一日游涡水，见蛙有跃而
登木捕蝉者，既得之，口不能容，乃相与堕地，遂作《蜩
蛙赋》，略云：“匿蕞质以潜进，跳轻躯而猛噬。虽多口以
连获，终扼吭而弗制。”欧阳文忠滁州之贬，作《憎蝇赋》，
晚以濮庙事亦厌，言者屡困不已。又作《憎蚊赋》，苏子
瞻扬州题诗之谤，作《黠鼠赋》，皆不能无芥蒂于中，而
发于言，欲茹之不可。故惟知道者为能忘心。

《明道杂志》：掌禹锡学士，厚德老儒，而性涉迂滞。尝言：
“一生读书，但得佳赋题数个，每遇差考试辄用之，用
亦几尽。”尝试监生试《砥柱勒铭赋》，此铭今具在。乃唐
太宗铭禹功，而掌公设记，为太宗自铭。其功宋涣中
第一，其赋悉是太宗自铭。韩玉汝时为御史，因章劾
之，有无名子作一阕嘲之云：“砥柱勒铭赋，本赞禹功”
勋。“试官亲处分”，赞“唐文秀才冥。”〈上〉《子里》銮驾幸并汾，
恰是郑州去。出曹门，冥子里，俗谓昏也。

《石林燕语》：范文正公始以献《百官图》，讥切吕申公，坐
贬饶州。梅圣俞时官旁郡，作《灵鸟赋》以寄，所谓“事将
兆而献忠，人返谓尔多凶”，盖为范公设也。故公亦作
赋报之。有言“知我者谓吉之先，不知我者谓凶”之类。
及公秉政，圣俞久困，意公必援己，而漠然无意。所荐
乃孙明复、李泰伯，圣俞有违言，遂作《灵鸟后赋》以责
之，略云：“我昔闵汝之忠，作赋吊汝。今主人误丰尔食，
安尔巢，而尔不复啄叛臣之目，伺贼垒之去，反憎鸿
鹄之不亲，爱燕雀之来附。”意以其西师无成功，世颇
以圣俞为隘。

《湘山野录》：石守道介康定中主盟上庠，酷愤时文之
弊，力振古道。时庠序号为全盛之际，仁宗孟夏，銮舆
有玉津䥽麦之幸，道由上庠。守道前数日于首善堂
出题曰：“诸生请皇帝幸国学，赋糊名定优劣。”中有一
赋云：“今国家始建十亲之宅，新封八大之王。”盖是年
造十王宫，封八大王元俨为荆王之事也。守道晨兴
鸣鼓于堂，集诸生谓之曰：“此辈鼓箧游上庠，提笔场
屋，稍或出落，尚腾谤有司，悲哉！吾道之衰也如此！是
物，宜遽去，不尔，则鼓其姓名，挞以惩其谬。”时引退者
数十人。

陈郎中亚，有滑稽雄声，知润州，治迹无状。浙宪马卿
按之，至则陈已先觉。廉按讫，宪车将起，因觞于甘露
寺阁，至卒，宪目曰：“将注子来郎中处满著。”陈惊起遽
拜，宪讶曰：“何谓何谓？”陈曰：“不敢望满，但得成资保全
而去，举族大幸也。”马笑曰：“岂有此事？”既而竟不敢发。
有陋儒者贡所业，举止凡下，陈玩之曰：“试请口占盛
业。”生曰：“某卷中有《方地为舆，赋》诵破题曰：‘粤有大德其名曰坤’。”陈应声曰：“吾闻子此赋久矣，得非下句云
‘非讲经之座主，乃传法之沙门乎’？”满座大笑。

《青箱杂记》：庆历丙戌岁春榜，省试以“民功曰庸”为赋
题，题面生梗，难为措词。其时路授、饶瑄各场屋驰名，
路则云“此赋须本赏。”饶则云：“此赋须本农。”故当时无
名子嘲曰：“路授则家住关西，打赏骂赏；饶瑄则生居
浙右，伱侬我侬。”
《挥麈后录》：汪辅之，宣州人，少有俊声。皇祐中觅举开
封，以周以宗强为赋题，场中大得意。既出，宣言于众，
必为解魁。偶与数客饮于都城所谓寿州王氏酒楼，
闻邻阁有吴音士人亦同场，试者诵其所作，辅之方
举酒失措，坠杯即就。约其坐，询其姓氏，乃云：“湖州进
士沈初也。”辅之云：“适闻公程文，必夺我首荐，然我亦
须作第二人。”后数日榜出，果然是汪辅之登第，熙宁
中为职方郎中、广南转运使

《青箱杂记》：余皇祐壬辰岁取国学解试《律设大法赋》，
得第一名。枢密邵公元，翰林贾公黯、密直蔡公杭，修
注江公休复为考官，内江公尤见知，语余曰：“满场程
试皆使萧何，惟足下使萧规对汉约。”足见其追琢细
腻。又所问《春秋》策对答详备，及赋押秋荼之密，用唐
宗赦受缣事，诸君皆不见，云：“‘只有秦法繁于秋荼，密
于凝脂’，然则君何出？”余避席敛衽，自陈：“远方寒士，一
旦程文误中甄采。”因对：“自《文选》策秀才文，有‘解秋荼
之密网’”，唐宗赦受缣事，出杜佑《通典》，《唐书》即入载。公
大喜，又曰：“满场使次骨，皆作‘刺骨’对‘凝脂’，惟足下用
《杜周传》作‘次骨’，又对‘吹毛’，只这亦堪作解元。”余再三
逊谢。是举登科，名在行间，授临汀狱掾，公作诗送余
曰：“太学鲁诸生，南州汉掾卿。故乡千里外，丹桂一枝
荣。莫叹科名屈，难将力命争。他年重射策”，词句大纵
横。盖公欲激余应大科故也。

《东轩笔录》：苖振以第四人及第，既而召试馆职，一日
谒晏丞相，晏语之曰：“君久从吏事，必疏笔砚，今将就
试，宜稍温习也。”振率然答曰：“岂有三十年为老娘而
倒绷孩儿者乎？”晏公俛而哂之。既而试《泽宫选士赋》，
韵押有“王”字，振押之曰：“率土之滨莫非王。”由是不中
选。晏公闻而笑曰：“苖君竟倒绷孩儿矣。”
张亢滑稽敏捷，有门客因会话，亢问曰：“近日作赋乎？”
门客曰：“近作《坤厚载物赋》。”因自举其破题曰：“粤有大
德，其名曰坤。”亢应声答曰：“奉为续两句，可移赠和尚。”
续曰：“非讲经之座主，是传法之沙门。”

胡旦作《长鲸吞舟赋》，其状鲸之大曰：“鱼不知舟在腹
中，其乐也融融；人不知舟在腹内，其乐也泄泄。”又曰：
“双须竿直，两目星溢。”杨孜览而笑曰：“许大鱼，眼何小
也！”

《渑水燕谈录》：艾颖侍郎少乡贡入京师，中途逢一叟，
谓颖曰：“子相甚贵，此去当第。”授颖书一册，乃《春秋左
传》，颖熟读之，礼部试《铸鼎象物赋》，出所得书，颖甚喜，
援笔立成，若有相之者，擢甲科。

王彦祖，初名元宗，庆历二年方胜冠，廷试应天，以实
不以文，赋罢寝。旅舍一人告之曰：今年未当中第。”彦
祖尤不平，且责之曰：“子未尝见予程文，又未始知予
生月，何从而知未中第？”其人笑曰：“君若中选，赋题‘天’
字在下，君当三中选皆然。今题‘天’字在上第二字，是
以知其未也。”及唱名，果不预选。次举春试，不利于礼
部，八月再预廷试。盖轸《象天地赋》，又复黜。至皇祐五
年，免解赴礼部前，以卧疾困眠，梦至一大府，见二人，
因恳求平生禄命，二人笑不答，再叩来年得失，其人
指面前池水曰：“但此头分流，君即登第。”觉以为无理，
而池不能分流，决无中第望矣。久之乃寤，即更名汾，
以符水分之兆。及试礼部“《严父莫大于配天赋》。廷试
《圜丘象天》，皆中高选。其后召试学士院，又赋《明王谨
于事天》，得帖馆职，皆符梦中之言也。

《墨客挥犀》：曾有秀才因盗绢被执，亦以试赋获免。其
警对云：“窥其户而閴其无人心乎？爱矣；见其利而忘
其有义，卷而怀之。”

《邻几杂志》：吴春卿殿试《圣有谟训赋》，用“答扬”二字，自
谓颇工。考官张希颜不晓，云：“只有对扬休命，岂有答
扬者耶？”旁一人云：“答即对也，乃及时文耳。”遂加一抹。
宋宣献公绶编排卷子，知其误，不敢移易也。

《挥麈馀话》：周美成邦彦，元丰初以太学生进《汴都赋》，
神宗命之以官，除太学录。其后流落不偶，浮沈州县
三十馀年。蔡元长用事，美成献生日诗，略云：化行《禹
贡》山川内，人在周公礼乐中’。元长大喜，即以秘书少
监召，又复荐之。上殿契合，诏再取其本生进表云：‘六
月十八日赐对崇政殿，问臣为诸生时所进先帝《汴
都赋》。其辞云何。臣对曰：“赋语猥繁。岁月持久。不能省
忆。”即敕以本来进者。雕虫末“已玷国恩，刍狗尘言，
再干睿览，事超所望，忧过于荣。”切惟汉、晋以来，才士
辈出，咸有颂述，为国光华。两京天临，三国鼎峙，奇伟
之作，行于无穷。共惟神宗皇帝盛德大业，卓高古初，
积害悉平，百废再举。朝廷郊庙，罔不崇饰；仓廪府库罔不充仞；经术学校，罔不兴作；礼乐制度，罔不釐出；
攘狄片地，罔不流行。理财禁非，“动协成算，以至鬼神
怀鸟兽，若缙绅之所诵习，载籍之所编记，三五以降，
莫之与京。未闻承学之臣，有所歌咏，于今无传，视古
为愧。”臣于斯时，自惟徒费学廪，无益治世，万分之一，
不揣所堪，褒集盛事，铺陈为赋，冒死进投。先帝哀其
狂愚，赐以首领侍从官使，以劝四方。臣命薄数奇，旋
遭时变，不能俛仰，取容，自触罢废，漂零不偶，积年于
兹。臣孤愤莫伸，大恩未报，每抱旧槁，涕泗横流。不图
于今，得望天表，亲奉圣训，命录旧文，退省荒芜，恨其
少作，忧惧惶惑，不知所为。伏惟陛下执道御有，本于
生知；出言成章，匪由学习。而臣也欲晞云汉之丽，自
呈绘画之工，唐突不量，诛死何恨！陛下德侔覆焘，恩
“浃飞沉，致绝异之祥光，出久幽之神玺，丰年屡应，瑞
物毕臻，方将泥金泰山，鸣玉梁父，一代方册，可无述
焉。如使臣殚竭精神，驰骋笔墨，方于兹赋，尚有靡者
焉。其元丰元年七月所进《汴都赋》并书共二策，谨随
表上进以闻。”表入，乙览称善，除次对内祠。其后宣和
中，李元叔长民献《广汴都赋》，上亦甚喜，除秘书省正
字。元叔，定之孙也。

《闻见前录》：“孙觉龙图未第时，家高邮，与士大夫讲学
于别墅。一夕晦夜，忽月光入窗隙，孙异之，与同舍望
光所在，行二十馀里，见大珠浮游湖面上，其光属天，
旁照远近。有崔伯易者，作《感珠赋》记之。”熙宁初，孙登
科为河南县主簿，自云。

《挥麈后录》：张芸叟，治平初以英宗谅暗榜赴春试，时
冯当世主文柄，以公生明为赋题，芸叟误叠压“明”字，
试罢自分黜矣，及榜出，乃居第四。芸叟每窃自念，省
场中卤莽迺尔，然未尝辄以语人也。当世后不相闻，
至元祐中，芸叟以秘书监使契丹，当世留守北门，经
由始修门生之敬，置酒甚驩。酒半，当世谓芸叟曰：“京
顷作知举时，秘监赋中重叠用韵，以论策甚佳，因自
为改去，擢置优等，尚记忆否？”芸叟方饮，不觉杯覆怀
中，于是再三愧谢而去。

《墨庄漫录》：东坡知徐州，作黄楼，未几，黄州安置，为定
帅，作《松醪赋》有云：“遂从此而入海，渺翻天之云涛。”俄
贬惠州，移儋耳，竟入海矣。

《春渚纪闻》：徐黄州之子叔广，十四秀才。东坡先生与
其舅张仲谟书，所谓十三十四者，皆俊性者是也。尝
出先生醉墨一轴，字画欹倾，龙蛇飞动，乃张无尽过
黄，而黄州有四侍人，适张夫人携其一往婿家，为浴
儿之会。无尽因戏语云：“厥有美妾，良由令妻。”公即续
之为小赋云：“道得征草郑、赵，姓称孙姜阎齐，浴儿于”
玉润之家，《一夔足矣》；侍坐于冰清之侧，《三英粲兮》。既
暮而张夫人复还其一，还乃阎姬也，最为徐所宠。公
复书绝句云：“玉笋纤纤揭绣帘，一心偷看绿罗尖。使
君三尺球头帽，须信从来只有檐。”

东坡先生一日与鲁直、文潜诸人会，饭既，食骨。儿
血羹，客有须薄茶者，因就取所碾龙团遍啜。坐人或
曰：“使龙茶能言，当须称屈。”先生抚掌久之，曰：“是亦可
为一题。”因援笔戏作律赋一首，以“俾荐血羹龙团称
屈”为韵。山谷击节称咏，不能已。已无藏本，闻关子开
能诵，今亡矣，惜哉！

沈晦赴省，至天长道中，梦身骑大鹏，抟风而上，因作
《大鹏赋》以记其事，已而果大魁天下。

《齐东野语》：阜陵在位，上庠月书前列试卷，时经御览。
辛丑大旱，七月，私试闵雨，有志乎民。赋魁刘大誉第
六韵云：“雨旸固自于天，感召岂有所主。倘燮调得人，
则斯可有节，而聚敛无度，则亦能不雨。此或未明，闵
之何补？”不见商霖未作，相傅说于高宗；汉旱欲苏，烹
弘羊于孝武。未几赵温叔罢相。

赵汝愚永州安置至衡州而卒朱熹为之注《离骚》以
寄意焉。

《贵耳集》寿皇未尝忘中兴之图。曾作《春赋》有曰：“予将
观登台之熙熙，包八荒之为家。穆然若东风之振槁，
洒然若膏雨之萌芽。生生之德，无时不佳，又何羡乎
炫目之芳华。”示徐本中，命其校订。曾觌因谮徐云：“上
《春赋》，本中在外，言曾为润色。”寿皇颇不悦。本中自知
阁换集英殿修撰，江东漕，后许国用此典故换文阶。
端平间试词科，出《寿皇春》赋颂，试者皆不知之。此无
五十年间事，士大夫罔闻之矣。

《金史高衎传》：“衎字穆仲，辽阳渤海人。敏而好学，自少
有能赋声。同舍生欲试其才，使一日赋十题戏之，衎
执笔怡然，未暮，十赋皆就，彬彬然有可观。”

《李纯甫传》：“纯甫为人聪敏，少自负其材，谓功名可俯
拾，作《矮柏赋》，以诸葛孔明、王景略自期。”

《完颜勗传》：“勖进拜平章政事。熙宗猎于海岛，三日之
间，亲射五虎，获之。勖献《东狩射虎赋》，上悦，赐以佩刀
玉带良马。”

《徒单镒传》：“镒迁翰林待制，兼右司员外郎，献《汉光武
中兴赋》，世宗大悦曰：‘不设此科，安得此人《贵耳集》：施宜生以贺正使来，韩子师馆伴因语《日射
三十六熊赋》云云，屯八百万骑，日射三十六熊，以八
百万骑对三十六熊，何其鲜哉！宜生语塞。大抵南北
二使，皆不深书，司射所载熊，即候也，非兽也。

《元史陈孚传》：“孚字刚中，台州临海人。幼清峻颖悟，读
书过目辄成诵，终身不忘。至元中，孚以布衣上《大一
统赋》，江浙行省为转闻于朝，署上蔡书院山长。”
《熊朋来传》：“朋来每燕居，鼓瑟而歌以自乐。尝著《瑟赋》
二篇，学者争传诵之。”

《辍耕录》：檇李顾渊白恃才傲物，尝入京献《燕都赋》，翰
长元公复初不喜曰：“今大朝四海一统，六合一家。燕
盖昔时战国名，何燕之称。”惭恨而归，晚年始得领教。
岳阳高照庵先生以诗送之云：“‘豪气欲吞天下士，冷
官初到岳阳城’。切中其实，渊白自出一对句云：‘天下
秀才，爷有刀镊’。人对之曰：‘村中和尚种’。”

《明纪》：钱惟善，字思复，钱塘人。至正辛巳乡试，出《罗刹
江赋》，锁院三千人，皆不知“罗刹江”为“曲江”，思复括枚
乘七发引用，因此得名，遂号曲江居士。

洪武元年十一月，命东宫官作“《锺山龙蟠赋》《时雪赋》”，
因赐曲宴。

《吾学编》：“陈敬宗字光世，慈谿人。永乐十二年入史馆，
献龙马、麒麟、狮子、《驺虞赋》。”

洪熙元年正月，赐三公及九卿《天元玉历祥异赋》。
《明诗纪事》：“桑悦字民怿，在燕市见高丽使者，市本朝
《两都赋》无有，耻之，作《两都赋》。”

高叔嗣字子业，祥符人。年十六作《申情赋》万言。
陈沂字鲁南，鄞县人。十岁能诗，十二作《赤宝山赋》，传
诵人口。

文翔凤字天瑞，三水人。作《金陵三赋》，以当帝京。
袁宏道字小修，公安人。十岁馀，著《黄山雪赋》五千馀
言。